
ACADEMI CYMRU AR GYFER ARFER PROFFESIYNOL AC YMCHWIL CYMHWYSOL



Tasg 2

Arsylwi ar Ymarfer
Canllawiau: 

Rhaid i ddysgwr ddewis arsylwi ar ymarfer gwaith cymdeithasol uniongyrchol gyda phobl sydd angen gofal a chymorth a/neu’u gofalwyr. Ni all yr arsylwi ddod o roi tystiolaeth mewn llys, cyfrannu at gyfarfodydd grŵp strategol, cynadleddau achos neu dribiwnlysoedd neu unrhyw weithgaredd anuniongyrchol arall.    Rhaid gofyn am ganiatâd yr unigolyn/unigolion sydd angen gofal a chymorth a/neu’u gofalwyr cyn cynnal yr arsylwi. Rhaid i'r gwaith arsylwi gael ei wneud gan arsylwr sydd â chymwysterau gwaith cymdeithasol ac sydd ag o leiaf dair blynedd o brofiad (mae’r meini prawf wedi eu nodi yn y Llawlyfr Rhaglen). Rhaid i'r arsylwi fod am 30 munud o hyd o leiaf. Bydd yr arsylwr yn derbyn adborth gan yr unigolyn/unigolion sydd angen gofal a chymorth a/neu’u gofalwyr gan ddefnyddio'r profforma isod neu un a luniwyd gan y dysgwr ei hun ar ddiwedd yr ymweliad.  

Y dysgwr sy’n gyfrifol am ddarparu dull o gasglu adborth i’w ddefnyddio gan yr arsylwr. Gall hwn fod wedi’i lunio ganddyn nhw eu hunain, a/neu wedi’i addasu i weddu i anghenion yr unigolyn. Gellir defnyddio’r profforma a ddarperir lle bo’n briodol. Bydd y dull a ddefnyddir yn dibynnu ar oed, gallu ac anghenion iaith/cyfathrebu yr unigolion sydd angen gofal a chymorth a/neu’u gofalwyr. 

Bydd yr adran hon yn cynnwys enghreifftiau o’r modd y mae cyfathrebu effeithiol yn dylanwadu ar ymarfer o ran defnydd o iaith, anghenion iaith a sensitifrwydd at ddiwylliant. Rhaid i chi ddangos egwyddorion y “Cynnig Rhagweithiol” a chyfeirio at “Mwy na Geiriau” (Llywodraeth Cymru, 2012).

Rhaid i chi fodloni’r Canlyniadau Dysgu ar gyfer y dasg hon (gweler atodiad 5 y llawlyfr).  

Atebwch y cwestiynau isod.

Crynodeb Arsylwi 

Enw'r arsylwr: Carys Edwards, Uwch Ymarferydd.
Dyddiad yr arsylwi: 5 Mai 2026.







	Cwestiwn:
Cyd-destun
Nodwch yr amcanion gwaith cymdeithasol a rhowch ddisgrifiad byr o'r sefyllfa gan gynnwys y cyd-destunau daearyddol a deddfwriaethol ac unrhyw faterion perthnasol o ran diwylliant, ethnigrwydd ac iaith, gan gynnwys sut y cafwyd cydsyniad a sut rydych chi wedi ystyried effaith yr arsylwi ar yr unigolyn sydd angen gofal a chymorth a/neu’i ofalwyr.   

300 o eiriau (+/- 10%: dylech gynnwys nifer y geiriau ar ddiwedd pob adran).


Diben yr ymyrraeth gwaith cymdeithasol hon yw adolygu pecyn gofal cartref dros dro’r unigolyn, a alluogodd ei rhyddhau o’r ysbyty, gyda’r nod o sefydlu cynllun cymorth hirdymor cynaliadwy. Bydd yr ymweliad yn cynnwys ymgysylltu’n uniongyrchol â’r unigolyn yn ei chartref, gan alluogi asesiad sy’n seiliedig ar gryfderau ac sy’n canolbwyntio ar ei hanghenion, ei dewisiadau a’i chanlyniadau yn unol ag Adran 6 Deddf Gwasanaethau Cymdeithasol a Llesiant (Cymru) 2014. Mae hyn yn cynnwys hyrwyddo ei lles, ei llais a’i rheolaeth, a’i chefnogi i barhau i fyw’n annibynnol yn ei chymuned.

Mae’r unigolyn yn Gymraes wyn sy’n siarad Cymraeg fel iaith gyntaf ac yn byw mewn ardal wledig anghysbell. Mae ei hunaniaeth ddiwylliannol a’i dewis iaith yn elfennau pwysig o’i lles. Yn unol â fframwaith Mwy na Geiriau Llywodraeth Cymru (2022), byddaf yn darparu’r Cynnig Rhagweithiol drwy gyfathrebu yn y Gymraeg heb iddi orfod gofyn am hynny. Mae hyn yn cefnogi ymarfer sy’n sensitif i ddiwylliant ac yn helpu i feithrin ymddiriedaeth.
Wrth baratoi ar gyfer yr ymweliad, adolygais gofnodion achos, gwybodaeth rhyddhau a’r trefniadau gofal presennol er mwyn deall ei hanghenion, unrhyw risgiau a nodwyd, ei rhwydwaith cymorth a’r canlyniadau yr hoffai eu cyflawni. Cafwyd caniatâd gwybodus ar gyfer yr ymweliad a’r arsylwi, gan sicrhau ei bod yn deall y diben, y broses a’i hawl i wrthod neu dynnu caniatâd yn ôl.

Ystyriwyd y gallai presenoldeb arsylwr achosi pryder neu wneud iddi deimlo’n llai cyfforddus wrth drafod gwybodaeth bersonol. Er mwyn lleihau’r effaith hon, eglurwyd rôl yr arsylwr ymlaen llaw, rhoddwyd cyfle iddi ofyn cwestiynau a sicrhawyd mai ei dewis hi oedd cymryd rhan. Byddaf yn defnyddio dull parchus, tryloyw a chydweithredol er mwyn hyrwyddo ei chyfranogiad a lleihau unrhyw effaith ar ei gallu i fynegi ei barn a’i dewisiadau.
295 o eiriau. 









	Cwestiwn: 

Myfyriwch yn feirniadol ar eich dulliau a'ch sgiliau cyfathrebu yn ystod yr arsylwi,  gan gynnwys sut y gwnaethoch nodi os oedd gennych y sgiliau cyfathrebu angenrheidiol i weithio gyda'r unigolyn sydd angen gofal a chymorth a/neu’i ofalwyr.    

Rhaid i chi ddefnyddio dull sy'n canolbwyntio ar yr unigolyn i ddangos eich bod wedi integreiddio moeseg a gwerthoedd gwaith cymdeithasol a’r Cod Ymarfer Proffesiynol. Rhaid i hyn gynnwys ymarfer sy'n dangos sensitifrwydd at ddiwylliant ac iaith ac egwyddorion y “Cynnig Rhagweithiol” a chyfeirio at “Mwy na Geiriau” (Llywodraeth Cymru, 2012). 



1300 o eiriau (+/- 10%: dylech gynnwys nifer y geiriau ar ddiwedd pob adran).

Yn ystod yr arsylwad, defnyddiais amrywiaeth o ddulliau cyfathrebu a sgiliau rhyngbersonol i gefnogi asesiad person-ganolog, seiliedig ar gryfderau o 1 yn ei chartref ei hun. Roedd fy null wedi'i lywio gan werthoedd a moeseg gwaith cymdeithasol, y Cod Ymarfer Proffesiynol ar gyfer Gofal Cymdeithasol a Deddf Gwasanaethau Cymdeithasol a Llesiant (Cymru) 2014, gan roi pwyslais ar urddas, parch, llais, dewis, rheolaeth a gweithio mewn partneriaeth. Roeddwn yn ymwybodol bod 1 yn profi profedigaeth yn dilyn marwolaeth sydyn ei gŵr, ochr yn ochr ag anawsterau cof anwadal a chyfnod diweddar o ddeliriwm, a allai effeithio ar ei lles emosiynol, ei hyder a’i gallu i brosesu gwybodaeth.

Cyn yr ymweliad, myfyriais ar a oedd gennyf y sgiliau cyfathrebu angenrheidiol i ymgysylltu’n effeithiol â hi. Yn ogystal ag adolygu'r cofnodion, defnyddiais ymchwil a chanllawiau proffesiynol i ystyried sut y gall profedigaeth, deliriwm ac anawsterau cof effeithio ar gyfathrebu. Roedd hyn yn fy helpu i ragweld y gallai fod angen ailadrodd gwybodaeth, defnyddio dull cyfathrebu mwy strwythuredig a rhoi mwy o amser prosesu nag y byddwn yn ei wneud fel arfer. Wrth fyfyrio, gwnaeth y paratoad hwn gynyddu fy hyder proffesiynol a'm gallu i gynllunio dull oedd yn ymateb i'w hanghenion unigol yn hytrach na dibynnu ar un dull safonol o gyfathrebu. Adolygais y crynodeb rhyddhau o’r ysbyty, cofnodion gwaith cymdeithasol a gwybodaeth gan weithwyr proffesiynol eraill er mwyn deall ei hanghenion presennol, ei hanawsterau cof a’r dulliau oedd eisoes wedi profi’n effeithiol. Dangosodd y cofnodion fod ei dryswch a’i hanawsterau cof yn waeth yn ddiweddarach yn y dydd, a bu hyn yn llywio fy mhenderfyniad i drefnu’r ymweliad yn y bore. Wrth fyfyrio, roedd y broses hon yn dangos pwysigrwydd paratoi’n briodol a defnyddio gwybodaeth ymchwil a phroffesiynol i addasu dulliau cyfathrebu i anghenion unigol yr unigolyn yn hytrach na disgwyl iddi hi addasu i ofynion y gwasanaeth.

Roeddwn eisoes wedi datblygu perthynas broffesiynol â 1 drwy fy ngwaith blaenorol gyda’i gŵr cyn ei farwolaeth. Er bod hyn yn cyfrannu at ymddiriedaeth a chydberthynas gadarnhaol, roeddwn yn ymwybodol y gallai fod yn hawdd gwneud rhagdybiaethau ynghylch ei hanghenion neu ei galluoedd. O ganlyniad, defnyddiais yr asesiad fel cyfle i ailarchwilio ei hamgylchiadau presennol gyda meddwl agored, gan gydnabod y gallai ei hanghenion, ei safbwyntiau a’i blaenoriaethau fod wedi newid yn sylweddol yn dilyn ei phrofedigaeth a’i salwch diweddar. Roedd hyn yn fy helpu i gynnal ffiniau proffesiynol ac i sicrhau bod fy ymarfer yn parhau'n wrthrychol ac yn canolbwyntio ar ei hanghenion cyfredol.

Yn ystod y broses asesu, daeth i’r amlwg fod 1 wedi gweithio fel gweithiwr cymdeithasol ac wedi bod yn bennaeth gwasanaeth yn flaenorol. Dylanwadodd y ddealltwriaeth hon ar fy null cyfathrebu. Roeddwn yn ymwybodol o osgoi unrhyw arddull gyfathrebu a allai ymddangos yn nawddoglyd neu a allai danseilio ei gwybodaeth a’i phrofiad proffesiynol blaenorol. Sicrheais fod trafodaethau’n glir ac yn hygyrch heb ddefnyddio jargon proffesiynol diangen, ac eglurais brosesau ac opsiynau mewn modd tryloyw. Wrth fyfyrio, roedd hyn yn bwysig oherwydd ei fod yn helpu i leihau’r anghydbwysedd pŵer sy’n gallu bodoli rhwng gweithiwr cymdeithasol ac unigolyn sy’n derbyn gwasanaethau. Trwy sicrhau ei bod yn deall y broses ac yn cymryd rhan wrth wneud penderfyniadau, cefnogwyd ei hawl i hunanbenderfyniad a’i gallu i ddylanwadu ar benderfyniadau am ei bywyd ei hun. Roeddwn hefyd yn ymwybodol y gallai ei chefndir proffesiynol olygu ei bod yn gweld y sefyllfa yn wahanol i rai unigolion eraill. Roedd hi'n gyfarwydd â systemau gofal cymdeithasol a'r pwysau sydd ar wasanaethau. Er hynny, roedd yn bwysig peidio â gwneud rhagdybiaethau am ei gwybodaeth gyfredol nac am ei gallu i gofio gwybodaeth newydd. Trwy egluro prosesau'n llawn a gwirio dealltwriaeth, cefnogais ei hawl i gael yr un lefel o wybodaeth a chyfranogiad ag unrhyw unigolyn arall.

Roedd iaith a diwylliant yn ystyriaethau canolog drwy gydol yr ymweliad. Mae 1 yn siarad Cymraeg fel iaith gyntaf ac yn byw mewn cymuned wledig Gymraeg. Yn unol â fframwaith Mwy na Geiriau (Llywodraeth Cymru, 2022) ac egwyddor y Cynnig Gweithredol, cyfathrebais yn gyfan gwbl drwy gyfrwng y Gymraeg heb iddi orfod gofyn am hyn. Roedd defnyddio ei dewis iaith yn ei galluogi i gyfathrebu mewn ffordd naturiol a chyfforddus a hefyd yn fy helpu i ddeall naws ei mynegiant, ei hemosiynau a’i safbwyntiau yn fwy cywir. Wrth fyfyrio, credaf fod hyn wedi cyfrannu at ddatblygu ymddiriedaeth a sicrhau ymarfer gwrth-ormesol sy’n parchu ei hunaniaeth ddiwylliannol a ieithyddol.

Wrth fyfyrio'n feirniadol, rwy'n credu bod cyfathrebu yn Gymraeg wedi mynd y tu hwnt i fod yn ystyriaeth ymarferol yn unig. Roedd yn ffordd o gydnabod ei hunaniaeth, ei chefndir a'i lle yn ei chymuned. Gan fy mod hefyd yn siarad Cymraeg, roedd hyn yn caniatáu sgyrsiau mwy naturiol a llai ffurfiol, a oedd yn cefnogi datblygu ymddiriedaeth. Mae Mwy na Geiriau yn pwysleisio nad yw gwasanaethau Cymraeg yn ychwanegiad at wasanaethau, ond yn rhan annatod o ddarparu gofal o safon. Roedd yr arsylwad yn atgoffa fi o bwysigrwydd parhau i ystyried hawliau ieithyddol fel rhan o arfer gwrth-ormesol.


Drwy gydol yr ymweliad defnyddiais wrando gweithredol, cwestiynau agored, crynhoi a chyflymder tawel o gyfathrebu. Roedd hyn yn galluogi 1 i arwain y sgwrs a chanolbwyntio ar y materion oedd bwysicaf iddi hi. O ystyried ei phrofedigaeth a’i hanawsterau cof, osgoiais ddarparu gormod o wybodaeth ar unwaith a gwiriais ei dealltwriaeth yn rheolaidd. Hefyd defnyddiais gyswllt llygad, iaith gorff agored ac amser prosesu ychwanegol lle bo angen. Roedd y dull hwn yn helpu i greu amgylchedd diogel a chefnogol lle roedd hi’n teimlo’n gyfforddus i fynegi ei phryderon a’i dymuniadau.

Er mwyn cefnogi ei chof, defnyddiais y llyfr nodiadau a ddatblygwyd gennym yn flaenorol fel cymorth cof. Cofnodwyd gwybodaeth allweddol, penderfyniadau a chamau gweithredu fel y gallai gyfeirio atynt yn ddiweddarach. Dilynais hyn gyda llythyr ysgrifenedig yn crynhoi’r drafodaeth a’r camau nesaf. Roedd hyn yn arbennig o bwysig oherwydd gallai dibynnu ar gyfathrebu llafar yn unig gynyddu’r risg o wybodaeth gael ei hanghofio. Mae’r dull hwn yn adlewyrchu egwyddorion Deddf Gwasanaethau Cymdeithasol a Llesiant (Cymru) 2014 drwy ddarparu gwybodaeth a chymorth sy’n galluogi unigolion i gymryd mwy o reolaeth dros eu llesiant a’u trefniadau gofal.

Defnyddiais hefyd egwyddorion Arwyddion Diogelwch i strwythuro’r sgwrs o amgylch yr hyn oedd yn gweithio’n dda, unrhyw bryderon oedd yn parhau a’r canlyniadau yr hoffai 1 eu cyflawni. Roedd hyn yn sicrhau nad oedd yr asesiad yn canolbwyntio’n unig ar broblemau neu risgiau, ond hefyd ar ei chryfderau a’i hadnoddau. Roedd cydnabod ei gallu i reoli agweddau o’i threfn ddyddiol a chymryd rhan mewn penderfyniadau yn ffordd bwysig o gefnogi ei hyder a’i hymdeimlad o reolaeth. Wrth fyfyrio, roedd hyn hefyd yn ffordd o herio’r anghydbwysedd pŵer sy’n gallu codi pan fydd unigolion yn cael eu diffinio gan eu hanghenion neu eu diagnosis yn hytrach na’u cryfderau.

Er bod 1 wedi mynegi nad oedd yn dymuno mynd ar drywydd asesiad diagnostig pellach ar gyfer ei hanawsterau cof ar hyn o bryd, parchais ei hawl i wneud y penderfyniad hwn. Fodd bynnag, roedd angen imi sicrhau bod sgyrsiau am risg, cymorth a chynllunio ymlaen llaw yn parhau mewn modd agored a sensitif. Wrth fyfyrio, roedd hyn yn fy atgoffa o bwysigrwydd peidio â dibynnu ar ddiagnosis wrth wneud asesiad, ond yn hytrach ystyried yr effaith ymarferol y mae anawsterau’n ei chael ar fywyd bob dydd yr unigolyn.

Roedd hyn hefyd yn gofyn imi fyfyrio ar effaith labeli diagnostig o fewn iechyd a gofal cymdeithasol. Mewn rhai sefyllfaoedd gall gweithwyr proffesiynol ganolbwyntio'n bennaf ar ddiagnosis wrth asesu anghenion. Yn yr achos hwn, roedd yr unigolyn wedi gwneud penderfyniad clir ynghylch peidio â cheisio asesiad pellach. Felly roedd angen i mi sicrhau bod fy marn broffesiynol yn seiliedig ar ei gweithrediad dyddiol, ei phrofiadau a'i chanlyniadau personol yn hytrach na'r diffyg diagnosis. Mae hyn yn cyd-fynd ag egwyddorion gwaith cymdeithasol sy'n canolbwyntio ar yr unigolyn yn hytrach na chyflyrau neu labeli.


Ar y cyfan, credaf fod fy nghyfathrebu wedi bod yn effeithiol wrth hyrwyddo cyfranogiad, urddas a hunanbenderfyniad. Fodd bynnag, mae’r arsylwad hefyd wedi fy helpu i nodi meysydd i’w datblygu. Er bod y llyfr nodiadau a’r llythyr dilynol wedi cefnogi cof a dealltwriaeth, gallwn yn y dyfodol ddefnyddio mwy o gymhorthion gweledol neu grynodebau syml i atgyfnerthu gwybodaeth ymhellach. Mae’r profiad hefyd wedi atgyfnerthu pwysigrwydd myfyrio’n barhaus ar faterion pŵer a sicrhau nad yw rhagdybiaethau ynghylch oedran, iechyd neu nam gwybyddol yn cyfyngu ar gyfranogiad unigolion. Byddaf yn parhau i ddefnyddio ymchwil, goruchwyliaeth ac adborth i ddatblygu fy sgiliau cyfathrebu a sicrhau bod fy ymarfer yn parhau’n seiliedig ar gryfderau, yn wrth-ormesol ac yn wirioneddol ganolbwyntio ar yr unigolyn.

1419 o eiriau 























Adborth a sylwadau gan unigolyn sydd angen gofal a chymorth a/neu’i ofalwyr 

Gwybodaeth i’r arsylwr

Ni ddylid cwblhau’r adran hon o’r Arsylwi pan mae’r dysgwr yn bresennol. 

Nid oes angen adborth ysgrifenedig ffurfiol gan yr arsylwr ar ymarfer y dysgwr. Fodd bynnag dylid darparu adborth llafar i’r dysgwr cyn gynted â phosibl ar ôl yr arsylwi. Os nad y mentor yw’r arsylwr, yna dylid rhoi adborth yn ogystal i’r mentor. 

Gall yr arsylwr ddefnyddio rhai neu bob un o'r cwestiynau isod gan eu haralleirio ac ychwanegu esboniadau a phromptiau yn ôl yr angen.  Dylai'r arsylwr gofnodi ymatebion yr unigolyn sydd angen gofal a chymorth a/neu’i ofalwyr isod, neu gan ddefnyddio dull arall os oes angen/os yw ar gael.  
Cyn gofyn y cwestiynau rhaid i'r arsylwr esbonio i'r unigolyn y bydd ei sylwadau’n cael eu rhannu gyda'r dysgwr. Gallai fod yn ddefnyddiol esbonio y bydd yn cael ei ddefnyddio fel offeryn dysgu i'r dysgwr ddatblygu ei ymarfer ei hun. 

Os yw'r arsylwr ddim yn gallu cael adborth, dylid dweud yn fras pam.

	A oedd y gweithiwr cymdeithasol ar amser?  Neu, os oedd yn hwyr, a wnaeth gysylltu â chi?

	“Oedd, ar amser.”

	A wnaeth y gweithiwr cymdeithasol gael eich caniatâd ymlaen llaw i'r arsylwr fod yn bresennol?  
A wnaethon nhw esbonio pam eu bod yn cael eu harsylwi?

	“Oedd, a esboniodd hi eto wrth gyrraedd.”

	A oeddech chi’n glir pam fod y gweithiwr cymdeithasol wedi cwrdd â chi heddiw? 

	“Ydw, yn iawn.”

	Yn eich barn chi, pa mor dda oedd y gweithiwr cymdeithasol wedi paratoi ar gyfer y cyfarfod gyda chi? 

	“Yn dda iawn, mae hi’n gadw ‘in touch’ gyda phopeth syn mynd yn eu blaen.”
	

	   Ydy'r gweithiwr cymdeithasol wedi gwrando arnoch chi gan barchu eich barn a'ch dymuniadau?

	“Oedd.”

	A wnaeth y gweithiwr cymdeithasol siarad â chi mewn ffordd yr oeddech yn ei deall? 
A wnaeth y gweithiwr cymdeithasol ystyried eich anghenion iaith? 

	“Oedd, mae hi’n sgwrsio yn Gymraeg efo fi.”



	Sut mae rhan y gweithiwr cymdeithasol wedi cwrdd â'ch disgwyliadau o'r ymweliad? 

	Ydy, mewn sawl ffordd.”

	A oes unrhyw sylwadau neu awgrymiadau eraill yr hoffech eu gwneud?
	“Dim 'really', mae hi’n deall yn iawn beth sydd eisiau arnaf.”




































24

image1.png
Prifysgol Cymru
N Y Drindod Dewi Sant

" University of Wales
Trinity Saint David




